Výkupné nezaplatili ani dve percentá poškodených. Najviac obetí pochádza z Európy.
Počítače ohrozuje ďalší zástupca rodiny ransomvérov, ktorých cieľom je zašifrovať dáta a požadovať od používateľa výkupné. V tlačovej správe o tom informovala spoločnosť Eset.
Trójsky kôň TorrentLocker (alias Win32/Filecoder.DI) sa začal šíriť na začiatku roka. Najnovší variant dokázal v priebehu posledných mesiacov napadnúť minimálne 40 tisíc systémov. Najväčší podiel pritom pripadá na Európu.
Hrozba šifruje dokumenty, obrázky a množstvo ďalších súborov. Za sprístupnenie dát požaduje výkupné vo virtuálnej mene bitcoin v maximálnej výške 4,081 BTC. Podľa aktuálneho kurzu ide o približne 1 053 eur.
Na zasiahnutých počítačoch sa útočníkom podarilo zašifrovať odhadom 284 miliónov dokumentov. Výkupné v plnej výške zaplatilo 570 poškodených, čo predstavuje len 1,44 percenta dotknutých. Napriek tomu celková zaplatená čiastka dosiahla 230 tisíc až 500 tisíc eur. Firma nevie vyčísliť presnú sumu. Dôvodom boli poskytované zľavy zo strany útočníkov.
Trójsky kôň na šírenie využíva elektronickú poštu. Správa buď obsahuje odkaz so škodlivým kódom, alebo sa infiltrácia nachádza priamo v prílohe. V e-maili sa zvykne objaviť informácia o nezaplatenej faktúre, pokute za prekročenú rýchlosť, respektíve sledovaní balíka. V prípade webovej lokality útočníci zneužívajú vzhľad stránky lokálnej spoločnosti alebo vládnej organizácie.
Spoločnosť sa domnieva, že TorrentLocker má rovnakých autorov ako Hesperbot. Malvér sa minulý rok zameral na klientov mnohých známych európskych bánk. U našich západných susedov používal meno Českej pošty.
(1 mBTC = 0,258 EUR)